作者:不詳
標題:鳳凰臺怪和歌四首
內容:深閨閑鎖難成夢，那得同衾共繡床。一自與郎江上別，霜天更自覺宵長。愁聽黃鶯喚友聲，空閨曙色夢初成。窗間總有花箋紙，難寄妾心字字明。寂靜璿閨度歲年，並頭蓮葉又如錢。愁人獨處那堪此，安得君來獨枕眠。臥病匡床香屢添，夜深猶有一絲煙。懷君無計能成夢，更恨砧聲到枕邊。